Planterigets systematik er den botaniske disciplin, hvor forskellige typer af planter grupperes i arter, slægter, familier, ordner osv.
Traditionelt har man opdelt alt levende i dyreriget og planteriget. I denne opdeling havde man en rimelig klar forståelse af, hvad der definerede et dyr, mens alt andet placeredes i planteriget - herunder f.eks. svampe og bakterier.
I dag ved man at denne opdeling er alt for simpel. Opdelingen af forskellige slags planter i f.eks. familier, slægter og arter er en disciplin, der hedder botanisk taksonomi. Den har sit ophav i teorier fra forskere som Linné, Darwin og Mendel. Den botaniske taksonomi er flere hundrede år gammel og derfor præget af den tids opfattelse, der stammede fra antikken, af, at "alting" kunne indordnes i et sirligt ordnet system.
Nu ved man, at heller ikke denne opfattelse holder vand. Hvor det i et område kan give mening med præcist afgrænsede slægter og arter, er der andre områder, hvor man må ty til overslægter, underslægter, kohorter, overarter og en række andre begreber. Men benytter derfor i stigende grad en helt anderledes måde at gruppere på kaldet fylogenetisk systematik, hvor alt levende indordnes i en mere fri struktur i form af et træ. 
De to grupperingsmåder konkurrerer ikke, men supplerer hinanden. Hvilket system, man bruger, afhænger af synsvinkel og område, og begge har stor praktisk betydning. Den fylogenetiske systematik anvendes især i de højere lag (fra klasse og op), samt hvor man har fokus på nedstamning. Den botaniske taksonomi anvendes typisk i de fleste andre tilfælde. ("Læs mere..")
